Cmorej, Peter, poslanec NR SR (2021-09-28):
Ďakujem pekne. Tak ja budem pokračovať v čítaní odborných stanovísk. Tentokrát pôjdem, budem čítať z výskumu dostupnosť služieb reprodukčného zdravia na Slovensku, ktoré už spomínal kolega Miro Žiak, zo združenia Možnosť voľby? To je združenie, že? Hej, dobre. Budem čítať len niektoré veci, lebo je to dlhé, nechcem vás tu zahltiť informáciami, alebo teda nechcem vám tu čítať niečo ako Zlaté stránky. No, takže. Cieľom výskumu bolo zistiť informačnú, fyzickú, geografickú a finančnú dostupnosť poskytovania legálnej a bezpečnej interrupcie na žiadosť ženy bez zdravotných indikácií. Dostupnosť informácie o poskytovaní, postupoch a poplatkoch za bezpečnú a legálnu interrupciu je nízka. Na Slovensku neexistuje pre verejnosť dostupný kompletný a aktuálny zoznam zariadení, ktoré poskytujú legálnu interrupciu na žiadosť ženy. Zo 70 mapovaných zariadení 43 % poskytuje legálnu interrupciu na žiadosť ženy, 34 % odmieta poskytovať legálnu interrupciu a v 23 % nemožno určiť pre nedostatok alebo teda nekonzistentnosť informácií o danom zariadení. Výskum ukázal, že v niektorých krajoch väčšina mapovaných zariadení odmieta poskytovať legálnu interrupciu a ženy musia opakovane cestovať viac ako 100 kilometrov do najbližšieho zariadenia, ktoré interrupcie poskytuje. Problematický je hlavne Prešovský kraj, kde z jedenástich mapovaných zariadení až osem zariadení interrupciu odmieta poskytovať. Dostupnosť legálnej interrupcie je významne ovplyvnená odmietaním poskytnúť interrupciu a pričom toto odmietanie je uplatňované inštitucionálne, to znamená interrupciu odmieta poskytnúť celé zariadenie. Takýchto zariadení je na Slovensku 26, z toho 27 % uvádza ako dôvod odmietania poskytnúť interrupciu z dôvodu náboženského alebo osobného presvedčenia, 19 % na základe rozhodnutia vedenia personálu, 23 % zariadení odmietlo povedať dôvod, 8 % odmietlo poskytnúť interrupciu z dôvodu COVID-u a 23 % uviedlo iný dôvod, napríklad, že nemajú gynekológa, robia iba zo zdravotných dôvodov a podobne. Jeden z uvádzaných dôvodov bolo aj odmietnutie poskytnúť legálnu interrupciu z dôvodu zmluvy o dodávke služieb praktickej výučby objednaných katolíckymi či kresťanstvo presadzujúcimi univerzitami. Individuálne odmietanie poskytovať interrupciu alebo iné služby reprodukčného zdravia je časté a tolerancia pomerne vysoká je vnímaná ako nárokovateľná. Zároveň však zazneli aj nesúhlasiace hlasy zo strany gynekológov, že ak máte niekto problém vykonávať časť povinností vyplývajúcich z daného odboru, máte ísť robiť iný odbor. Stanovená maximálna a konečná cena za interrupcie 248,95 eur nariadením ministerstva zdravotníctva sa nie vždy dodržiava. Odhadovaná priemerná celková cena za legálnu interrupciu s dodatočnými poplatkami je 414 eur. Prepočítali sme odhadovanú priemernú cenu za legálnu interrupciu s dodatočnými poplatkami ako podiel disponibilného mesačného priemerného príjmu relevantných skupín jednotlivcov a domácností. Odhadovaná cena s poplatkami tvorí 58 % z mesačného disponibilného príjmu jednočlennej domácnosti, až 62 % disponibilného príjmu domácnosti s dvomi dospelými deťmi a s dvoma závislými deťmi a 48 % priemernej nominálnej hrubej mzdy mladých žien vo veku 20 až 24 rokov. No nám sa zdá, že tých prekážok podstúpiť interrupciu, keď žena naozaj chce, je už teraz pomerne dosť a vy sa k nim snažíte pridávať ďalšie. Neviem, Janka, či môžem sľúbiť, ale môžem im sľúbiť, že my sa nebudeme snažiť v tomto volebnom období pre zachovanie zmieru o odstránenie tých, ktoré tam aktuálne sú. Či budeme? Či to nemám sľubovať? Nie. Ale keď nám vy sľúbite, že sme tu naposledy s interrupciami, tak ja Janku presvedčím, že aby sme ani my toto neskúšali.